Дзяржаўная ўстанова адукацыі “Дзіцячы сад аг. Ёдкі”

“Жавароначкі прыляціце!”

*Пасядзелкі для дзяцей з удзелам бацькоў*.

 Падрыхтаваў:

 музычны кіраўнік

 вышэйшай кваліфікацыйнай

 катэгорыі

 Назарава А.А.

 2023

**Праграмныя задачы:** стварыць неабходныя ўмовы для фарміравання ўяўленняў аб культурна-гістарычнай каштоўнасці беларускага народа, фарміраваць элементарнае ўсведаамленне моўнай і маўленчай рэчаіснасці, удасканальваць уменні слухаць і разумець маўленне людзей, якія акружаюць, удзельнічаць у дыялогу; развіваць слоўную творчасць, маўленчы і фанематычны слых, выразную дыкцыю; выхоўваць цікавасць і жаданне даследаваць традыцыі беларускага народу.

**Матэрыял і абсталяванне:** жаночы беларускі нацыянальны касцюм, цацка птушка, 4 падносы, 40 “вяровачак” з гафрыраванай паперы, цукеркі для частавання за адгадванне загадак, аудыёзапісы беларускай народнай песні “Лявоніха” і беларускіх народных мелодый; магнітафон;для ўдзельнікаў: кавалачкі гліны, дошкі для лепкі, стэкі, вільготныя сурвэткі, “гнёзды” для птушак.

**Дзеячыя асобы:** Гаспадыня- выхавальнік дашкольнай адукацыі.

**Папярэдняя работа:** адгадванне загадак пра птушак, развучванне карагоднага танца, тэксту псені-вяснянкі, вершаў.

**“Жавароначкі прыляціце!”**

*Пасядзелкі для дзяцей з удзелам бацькоў*.

Ход мерапрыемства

*Музычная зала стылізавана пад беларускую хату, на стале печыва, што зранку прынеслі бацькі, падрыхтаваны неабходны матэрыял для лепкі жавароначкаў. Дзеці і бацькі сядзяць па крузе.*

**Гаспадыня.**(муз.кір.) Распачнем мы пасядзелкі і запросім усіх гасцей. Будзем мы гуляць і цешыць і дарослых і дзяцей. Ці ўсе прысутныя ведаюць, што азначае слова “цешыць”. Гэта значыць забаўляць. Калісьці ў хаце самых гасцінных гаспадароў збіраліся разам хлопцы і дзяўчаты. Гэтыя сустрэчы называліся пасядзелкамі-ад слова “сядзець”. Бралі з сабой якую-небудзь работу і абавязкова спявалі песні, жартавалі. На пасядзелкі прыходзілі бацькі з дзецьмі, прыносілі гасцінцы, бавілі час рознымі гульнямі.

*1 дзіця:* Вас, паважаныя, мы чакалі! Свята без вас не пачыналі.

На нашым свяце няма часу сумаваць.

На свяце нашым трэба спяваць, смяяцца, танцаваць!

*2 дзіця:*Сёння свята нашых птушак, і вялікіх і малых.

Вам пабачыць і паслухаць прапануем мы пра іх.

**Гаспадыня:** Сабраліся мы сёння з вамі, падчас святкавання Саракоў, калі дзяўчаты спявалі песні-вяснянкі, якія дапамагалі абудзіць зямлю ад зімовага сну. А ці не заспяваць і нам такую песню, глядзіш-і цёпленька на дварэ стане.

***Карагодны танец “Веснянка”***

*Ой, прыляціе два галубочкі,вясна-красна на ўвесь свет.*

*Ой, прынясіце два жалудочкі, вясна-красна на ўвесь свет.*

*Хутка дубочкі вырасціце, вясна-красна на ўвесь свет.*

**Гаспадыня:** Цудоўныя атрымаліся песня і карагод. Прапаную ўзгадаць, якія птушкі да нас вясной прылятаюць. Паслухайце мае загадкі і адгадайце.

Хто птушку адгадае, той ад мяне цукерку прыдбае.

Пад аблокі ўзлятае і прыход вясны вітае-

Льецца спеў высокі, чысты, мілагучны, прамяністы (*жаваронак)*

Востры хвост, нібыта вілы, дзіўны выгін маюць крылы.

Прыляціць да нас калі-лепіць дом сабе з зямлі (*ластаўка)*

Ходзіць на балотах у чырвоных ботах.

Доўгай дзюбай жват лобіць жабянят(*бусел).*

Ён бадзяецца ў балоце і хаваецца ў чароце (*журавель)*

У голлі хаваецца спявак-самавук.

А хто б не хацеў пачуць яго гук(*салавей).*

*Таго, хто адгадаў загадку, Гаспадыня частуе цукеркамі.*

**Гаспадыня:** Малайцы,дзеці! А цяпер дарослым загадаю загадкі пра тое, што ёсць у нашай гаспадарцы.

Загадкі для бацькоў:

Не король, а ў кароне, не гусар, а пры шпорах, гадзінніка не мае, а час знае. *(Певень)*

З барадою, а не стары, з рагамі, а не бык, дояць, а не карова. *(Каза)*

Пасярод двара стаіць гара, спераду вілы, ззаду мятла. *(Карова).*

Сто сястрыц адну хустку вяжуць. *(Пчолы)*

Ляжыць пад ганкам, хвост абаранкам. *(Сабака)*

**Гаспадыня:** Тых, хто атрымаў пачастунак, прашу выйсці да мяне.

*Дзеці і бацькі выходзяць.*

У каго вялікая цукерка, той будзе ў адной камандзе, а ў каго маленькая-у другой.

**Гульня “Запляці касу”**

*У кожнай камандзе-5 дзяцей і 5 дарослых. Яны становяцца тварам насупраць адзін аднаго. Дзеці трымаюць стужкі за адзін канец, дарослыя-за другі. Пад гучанне беларускай народнай мелодыі бацькі заплятаюць касу. Перамагае каманда, якая запляце даўжэйшую і прыгажэйшую касу.*

**Гаспадыня:** Кожная птушка мае адметныя асаблівасці, якасці, якія дапамагаюць нам адрозніваць яе ад іншых. Я зараз буду пачынаць сказ, а вы дапамажыце яго закончыць:

Магутны, як…арол.

Цыбаты, як…журавель.

Верны, як… лебедзь.

Сакатаць, як…сарока.

Каркаць, як…варона.

Мудрая, як…сава.

Дзюбаты, як…бусел.

Вось якія вы малайцы, добра ведаеце якасці птушак.А якія ж пасядзелкі без гульняў. Давайце пагуляем-добры настрой атрымаем!

**Музычная гульня “Танцы птушак”**

*Пад гучанне “Лявоніхі” усе ўдзельнікі становяцца ў круг і перадаюць адзін аднаму цацачную птушку. Калі музыка перастае гучаць,той, у каго знаходзіцца цацка, выходзіць у цэнтр і танцуе, імітуючы рухі любой птушкі. Пры гэтым гаворыць:*

*Як топну нагой, да прытопну другой,*

*Кругам пакружуся, усім пакажуся.*

**Гаспадыня:** Добра павесяліліся!

Мае даражэнькія, а ці ведаеце вы беларускія народныя інструменты. *(ведаем).*Якія. *(Скрыпка, гармонік, дудка, цымбалы, свістулька).*А вы, паважаныя бацькі, ведаеце. *(ведаем).*Добра, зараз мы гэта праверым.

**Гульня “Пазнай інструмент”.**

*Па чарзе гучаць музычныя творы: “Лявоніха” у выкананні гармоніка, “Мікіта” у выкананні дудкі, “Весялуха” у выкананні цымбал, “Лявоніха” –скрыпка, “Саўка ды Грышка”-дудка. Бацькі слухаюць і адказваюць, якія музычныя інструменты гучаць.*

**Гаспадыня:** Вельмі добра! А нашы дзеці не толькі ведаюць музычныя інструменты, але і ўмеюць на іх іграць!

**Дзіцячы аркестр бел.нар.мел. “Полька Янка”**

**Гаспадыня:** Ой, як прыгожа гралі музыканты.

**Гульня “Музыка”**

*Сярод дзяцей выбіраюць “музыку”. Ён з завязанымі хусткай вачамі стаіць у цэнтры круга і “грае” на дудцы. Астатнія, узяўшыся за рукі, пад музыку скачуць вакол яго. Калі гучанне музыкі прыпыняецца, “музыка” дакранаецца дудкай да каго-небудзь з дзяцей, той падае голас такім чынам, каб “музыка” яго не пазнаў. Калі “музыка” адгадвае дзіця, то мяняецца з ім ролямі, і гульня паўтараецца.*

**Гаспадыня:** Мне бабуля расказвала, што дзяўчаты на вячорках яшчэ клубкі зматвалі. І рабілі яны гэта вельмі акуратна, імкнуліся вялікі клубок зматаць, бо лічылася, што гэта спрыяла добраму ўраджаю капусты. Дарагія матулі, прапаную папрактыкавацца і зматаць клубочкі.

**Гульня “Клубочак”**

*У гульні прымаюць удзел 4 матулі, ім раздаюць пражу. Па сігнале пад гучанне беларускай народнай мелодыі матулі зматваюць клубкі.*

**Гаспадыня:** Якія вялікія і акуратныя клубочкі атрымаліся! Значыць, паважаныя гаспадыні, капуста ў вас у гэтым годзе ўродзіць! Дзякуй вам, сядайце, калі ласка.

Ці спадабаліся вам нашы гульні. (*Так)* Мне таксама. Была на Саракі і такая забава.Раніцай хлопцы стараліся преакінуць цераз страху 40 трэсак. Калі гэта атрымлівалася, то лічылі, што ўлетку будуць лёгка знаходзіць птушыныя гнёзды. А дзяўчынкі перарывалі 40 вяровачак для таго, каб зямля хутчэй адагрэлася. Давайце, мае даражэнькія дзяўчаткі, і мы разарвём 40 вяровачак, каб наблізіць прыход вясны.

*Гаспадыня запрашае да сябе чатырох дзяўчынак і прапануе ім разарваць вяровачкі, якія для кожнай ляжаць на асобным падносе.*

Вось і парвалі мы зімовыя путы. Цяпер па народным павер’і можна чакаць хуткі надыход вясны. Засталося толькі зрабіць птушку, якая ўвесь год будзе несці радасць, шчасце і дабрабыт свайму ўладальніку. Для кожнага з удзельнікаў у нас прыгатаваны кавалачкі цеста (*паказвае)*.З яго мы злепім жаваранка-прадвесніка вясны.

Потым мы абмяняемся жаваранкамі з пажаданнямі дабра. Так рабілі і нашы продкі.

*Удзельнікі лепяць птушак, гатовыя вырабы размяшчаюць у “гнёзды” і абменьваюцца “птушачкамі”, жадаюць адзін аднаму дабра.*

**Гаспадыня:** Надыходзіць час растацца, але просім яшчэ завітацца.

Будзем рады мы гасцям, пачастуем ласкай!

Няхай сонца свеціць вам, як у добрай казцы!

Да наступнай сустрэчы!

*Пасля мерапрыемства можна арганізаваць сумеснае чаепіцце, падчас якога будзе магчымасць паспрабаваць печыва.*